**Centrālā Baltijas jūras reģiona pārrobežu sadarbības programmas 2021.-2027.gadam projekta**

**KOPSAVILKUMS**

**1.Risināmā jautājuma būtība**

Saskaņā ar Ministru kabineta 2019.gada 8.oktobra protokollēmumā Nr.46 37.§ „Par nacionālo pozīciju Nr. 1 “Par Kohēzijas politikas mērķa „Eiropas teritoriālā sadarbība” 2021.-2027.gadam programmu sagatavošanu” (turpmāk – Protokollēmums Nr.46) 3.1.punktā doto uzdevumu, Vides aizsardzības un reģionālās attīstības ministrija (turpmāk – VARAM) ir sagatavojusi atbalstīšanai Ministru kabinetā Eiropas Savienības (turpmāk – ES) Kohēzijas politikas mērķa “Eiropas teritoriālā sadarbība” Centrālās Baltijas jūras reģiona programmas 2021.-2027. gadam projektu (turpmāk – Programma).

ES Kohēzijas politikas mērķis “Eiropas teritoriālā sadarbība” 2021.-2027. gadam (turpmāk – Interreg) paredz pārrobežu, transnacionālās un starpreģionu sadarbības programmu ieviešanu, kas tiks finansētas no Eiropas Reģionālās attīstības fonda līdzekļiem.

Programma ir izstrādāta atbilstoši:

1. Eiropas Parlamenta un Padomes 2021.gada 24.jūnija regulai Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – Kopīgo noteikumu regula);
2. Eiropas Parlamenta un Padomes regulai 2021.gada 24.jūnija Nr. 2021/1059 par īpašiem noteikumiem attiecībā uz Eiropas teritoriālās sadarbības mērķi (Interreg), kas saņem atbalstu no Eiropas Reģionālās attīstības fonda un ārējās finansēšanas instrumentiem (turpmāk – Interreg regula);
3. Eiropas Parlamenta un Padomes regulai 2021.gada 24.jūnija Nr.2021/1058 par Eiropas Reģionālās attīstības fondu un Kohēzijas fondu (turpmāk – Kohēzijas fondu regula);
4. ES Stratēģijai Baltijas jūras reģionam
5. Nacionālajiem plānošanas dokumentiem.

Lai nodrošinātu Latvijas dalību Centrālā Baltijas jūras reģiona programmā 2021.-2027.gadam, saskaņā ar Interreg regulas 16.panta 5.punktu pirms sadarbības programmas iesniegšanas Eiropas Komisijā (turpmāk – EK) iesaistītajām dalībvalstīm rakstiski jāapstiprina sava piekrišana Programmas saturam. Šī piekrišana aptver arī visu iesaistīto dalībvalstu saistības nodrošināt Programmas īstenošanai vajadzīgo nacionālo līdzfinansējumu.

Saskaņā ar Ministru kabineta 2019.gada 8.oktobra sēdes Protokollēmuma Nr.46 37.§ 3.punktam VARAM ir noteikta par nacionālo atbildīgo iestādi (turpmāk – NAI) par Kohēzijas politikas mērķa "Eiropas teritoriālā sadarbība" 2021.-2027.gadam politikas izstrādi un koordinēšanu Latvijā.

2019.gadā tika uzsākts Programmas sagatavošanas process, šim uzdevumam izveidojot Apvienoto Programmēšanas komiteju (turpmāk – APK), kuras sastāvā tika nominēti par Interreg programmu sagatavošanu nacionālo atbildīgo iestāžu un Programmas attiecināmās teritorijas reģionu pārstāvji no Latvijas, Somijas, Igaunijas, Zviedrijas un Ālandu salām. APK konsultatīvu funkciju veica Eiropas Komisijas pārstāvis.

Lai nodrošinātu Eiropas Savienības Strukturālo un investīciju fondu 2021.-2027. gada plānošanas perioda Eiropas teritoriālās sadarbības mērķa investīciju programmu izstrādes uzraudzību, kā arī koordināciju un sinerģiju starp Eiropas Savienības programmām un atbilstību Nacionālajā attīstības plānā 2021.-2027.gadam noteiktajām prioritātēm un mērķiem, tika izveidota un darbojas Latvijas Konsultatīvā programmēšanas darba grupa, kuras sastāvā ir Ekonomikas ministrijas, Finanšu ministrijas, Iekšlietu ministrijas, Izglītības un zinātnes ministrijas, Finanšu ministrijas, Kultūras ministrijas, Labklājības ministrijas, Satiksmes ministrijas, Veselības ministrijas, Vides aizsardzības un reģionālās attīstības ministrijas, Zemkopības ministrijas, Latgales, Vidzemes, Rīgas, Kurzemes un Zemgales plānošanas reģionu, Pārresoru koordinācijas centra pārstāvji.

Atbilstoši Ministru kabineta 2004.gada 23.marta noteikumiem Nr.157 “Kārtība, kādā veicams ietekmes uz vidi stratēģiskais novērtējums”  Programmas projektam veikts stratēģiskais ietekmes uz vidi novērtējums (turpmāk – Vides pārskats).

2021.gada februārī partnervalstis apstiprināja Programmas dokumenta projektu un Vides pārskata projektu, kas tika nodoti publiskajai apspriešanai. Latvijā publiskā apspriešana tika organizēta laikā no 2021. gada 5.marta līdz 2021. gada 9.aprīlim.

2021.gada jūlijā Programmas partnervalstis apstiprināja Programmas gala projektu, un tika uzsāktas nacionālas apstiprināšanas procedūras.

**2. Piedāvātais risinājums**

Programma ir turpinājums pārrobežu sadarbībai pēc Centrālā Baltijas jūras reģiona pārrobežu sadarbības programmas INTERREG VA 2014. - 2020. gadam.

Programmas teritorija

Programmas attiecināmie reģioni atrodas Igaunijā, Somijā, tai skaitā Ālandu salās, Latvijā un Zviedrijā. Kopumā (saskaņā ar ES NUTS III klasifikāciju) Programmas teritorijā ir 27 reģioni. Attiecināmā teritorija no Latvijas puses aptver Kurzemi, Rīgu, Pierīgu, Vidzemi un Zemgali.

Programmas mērķis ir panākt ilgtspējīgu Centrālā Baltijas jūras reģiona izaugsmi.

Programmas partnervalstis vienojušās piemērot koncentrācijas principu, atbalstot ierobežotu skaitu **politikas mērķu (PM) un konkrētos mērķus.** Izvēle balstās uz reģiona iezīmēm, nepieciešamībām un izaicinājumiem, kurus varētu atrisināti starpvalstu sadarbības rezultātā:

* „Konkurētspējīgāka un viedāka Eiropa” (PM 1). Tiks atbalstīta Centrālā Baltijas jūras reģiona mazo un vidējo uzņēmumu (MVU) ieiešanu starptautiskajos tirgos, kas atrodas ārpus ES. Papildus programma koncentrējas uz izaugsmes uzņēmumu darbības mēroga paplašināšanu.
* „Zaļāka un noturīgāka Eiropa” (PM 2). Tiks atbalstīti Centrālā Baltijas jūras reģiona aprites ekonomikas risinājumi, lai samazinātu neapstrādātu materiālu izmantošanu, samazinātu atkritumu daudzumu un palielinātu produktu atkārtotu izmantošanu. Tāpat tiks sniegts atbalsts Centrālā Baltijas jūras reģiona piekrastes un jūras vides uzlabošanai, kā arī CO2 emisiju daudzuma samazināšanai, pateicoties intermodālās mobilitātes uzlabojumiem.
* „Sociālāka un iekļaujošāka Eiropa”(PM 4). Tiks sniegts atbalsts nodarbinātības iespēju uzlabošanai Centrālā Baltijas jūras reģiona darba tirgū, tai skaitā uzņēmējdarbības aktivitāšu sekmēšanai dažādās sabiedrības grupās.
* Interreg konkrētais mērķis “Labāka sadarbības pārvaldība”. Tiks sniegts atbalsts publisko pakalpojumu uzlabošanai (tai skaitā digitalizācijai) un risinājumiem pilsoņiem. Pieeja izriet no izaicinājumiem un šķēršļiem, kas saistīti ar administratīvajām, normatīvajām, valodas un kultūras barjerām valsts pārvaldē.

Politikas mērķi pārnesti Programmas **prioritārajos virzienos:**

1. Inovatīva uzņēmējdarbības attīstība;
2. Uzlabota vide un resursu izmantošana;
3. Sekmētas nodarbinātības iespējas;
4. Uzlaboti publiskie pakalpojumi.

Programmas finansējuma saņēmēji var būt valsts, reģionālās un vietējās publiskās pārvaldes iestādes (tai skaitā universitātes un zinātniskās institūcijas), nevalstiskās organizācijas, privātie uzņēmumi.

Programma veicinās arī ES Baltijas jūras reģiona stratēģijas mērķu sasniegšanu - „saudzēt jūru", „apvienot reģionu" un „celt labklājību".

Programmas vadība

Programmā iesaistīto dalībvalstu pārstāvji vienojušies Programmas Vadošās iestādes/Kopīgā sekretariāta funkcijas deleģēt Somijas Dienvidrietumu reģionālai padomei (*Varsinais – Suomen Litto)* ar biroju Turku, nodrošinot sadarbības programmas pārvaldību, ievērojot pareizas finanšu pārvaldības principu. Partnervalstu nacionālās intereses tiks pārstāvētas, nodrošinot dalību Programmas Uzraudzības komitejā, atlasot projektus finansējuma piešķiršanu, kā arī uzraugot Programmas īstenošanas progresu.

**3. Politikas dokumenta īstenošanai papildus nepieciešamais finansējums un paredzētie finansēšanas avoti**

Programmu līdzfinansē Eiropas Reģionālās attīstības fonds (ERAF). Kopējais ERAF finansējums Programmai ir 126 600 000 eiro, no tā 7 % ir jāparedz tehniskās palīdzības budžetam.

ERAF līdzfinansējums finansējuma saņēmējiem sadarbības projektu īstenošanai ir 80% apmērā no attiecināmajiem izdevumiem.

Lai nodrošinātu Programmas efektīvu pārvaldību un ieviešanu, papildus ERAF līdzfinansējumam Programmas partnervalstīm jānodrošina nacionālais līdzfinansējums Programmas Tehniskās palīdzības budžetā laikā no 2021.-2027. gadam. Latvijai nacionālā līdzfinansējuma iemaksas Programmas Tehniskās palīdzības budžetā, saskaņā ar Piekrišanas 1. pielikumā noteikto, jānodrošina 114 486 eiro apmērā.

Jautājums par papildu valsts budžeta līdzekļu piešķiršanu VARAM ES Kohēzijas politikas Interreg mērķa programmu īstenošanai tiks iesniegts izskatīšanai Ministru kabinetā vienlaikus ar visu ministriju un citu centrālo valsts iestāžu priekšlikumiem par valsts budžeta pieprasījumu vidējam termiņam.

23.08.2021.

1017

I.Gruševa, 67026472

[ilga.gruseva@varam.gov.lv](mailto:ilga.gruseva@varam.gov.lv)